汴泗交流贈張僕射
作者：韓愈
朝代：唐

paragraphs: 汴泗交流郡城角，築場十步平如削。
短垣三面繚逶迤，擊鼓騰騰樹赤旗。
新秋朝涼未見日，公早結束來何爲。
分曹決勝約前定，百馬攢蹄近相暎。
毬驚杖奮合且離，紅牛纓紱黃金羈。
側身轉臂著馬腹，霹靂應手神珠馳。
超遙散漫兩閑暇，揮霍紛紜爭變化。
發難得巧意氣麤，讙聲四合壯士呼。
此誠習戰非爲劇，豈若安坐行良圖。
當今忠臣不可得，公馬莫走須殺賊。